Bis in de Middn vom 19. Joahrhundad hom de Beerdigunga in London af Kiachhäf stottgfundn, donem hom oanige Hospitäla und ondane Institutiona iahre eingna Begräbnisstättn ghod.  Middlawei woa owa de Bevejkarungszoih vo London vo oana Million af iwa 2,3 Milliona ogstieng. De houch Bevejkarungsdichtn hod zamm mid da houchn Steablichkeitsrate zu katastrophoin hygienischn Zuaständ in da Haptstod gfiaht, do ned meah ausreichnd Blotz fia de Bestottung vo de Doudn voahondn woa. Iwaroi, wo no a weng Blotz zwischn de Haisa woa, san schlecht gfiahte Kloanstfriedhäf entstondn, af dena zum Tei illegoie Begräbnisse stottgfundn hom, monche Leichnom san nua notdiaftig vaschoarrt und dossejbe Grob monchmoi scho noch wening Monatn nei belegt worn. Vo dena Gräba is a uibla Gstonk ausgonga, außadem hom's dozua beitrong, doss se imma wieda neie Epidemien ausbroatn hom kenna, de wiedarum zu om Ostieg vo Doudesfäjn gfiaht hom.